มันนี่ทูเดย์
กนง.ห่วงภัยแล้ง
26 พ.ค. 2559

กนง.ห่วงภัยแล้ง
คณะกรรมการนโยบายการเงิน (กนง.) รายงานผลการประเมินภาวะเศรษฐกิจจากการประชุมเมื่อวันที่ 11 พ.ค.ที่ผ่านมา ว่า แม้ปีนี้ฝนจะกลับมาตกตามฤดูกาล แต่อาจเห็นผลกระทบจากภัยแล้งต่อฐานะทางการเงินของครัวเรือนภาคเกษตรไปอีกระยะหนึ่ง เนื่องจากรายได้ที่ขาดหายไปช่วงภัยแล้งทำให้ครัวเรือนภาคเกษตรส่วนหนึ่งต้องก่อหนี้เพิ่มขึ้น บวกกับผลิตภาพการเพาะปลูกอาจลดลง ส่งผลให้การใช้จ่ายของครัวเรือนหรือการบริโภคภาคเอกชนอาจชะลอลง และเป็นปัจจัยถ่วงภาวะเศรษฐกิจในระยะข้างหน้า ทำให้เศรษฐกิจยังมีความเสี่ยงที่จะโตได้ต่ำลง
เอสเอ็มอีฟื้นฟูกิจการ
กรมบังคับคดีจัดบรรยาย พ.ร.บ.ล้มละลาย เกี่ยวกับการฟื้นฟูกิจการธุรกิจเอสเอ็มอี ที่มีผลบังคับใช้เมื่อวันที่ 24 พ.ค. 2559 โดยจัดบรรยาย 2 รอบ คือ วันที่ 29 พ.ค. เวลา 10.30-12.30 น. และวันที่ 15 มิ.ย. เวลา 13.30-15.30 น. ณ อาคารอสีติพรรษ กรมบังคับคดี โดยไม่เสียค่าใช้จ่าย ผู้สนใจสามารถส่งใบตอบรับได้ที่โทรสาร 02-433-0801 ภายในวันที่ 27 พ.ค. หรือโทร.02-881-4838, 02-881-4999